Šefčík, Marek, poslanec NR SR (2021-05-11):
Vážený pán predsedajúci, vážení poslanci, poslankyne, možno by bolo vhodné úplne to odignorovať a nevystúpiť, lenže my máme negatívnu skúsenosť s tým, že ľudia si málo pamätajú alebo radi a rýchlo zabúdajú. A potom tu niekto servíruje nejaké veci, predkladá im nejaké veci, môžu to byť klamstvá, ľudia sa nepozrú na tú minulosť, ale len na tých, čo pekne rozprávajú. Napríklad môžeme chváliť aj Hitlera za to, že mal pekný rečnícky prejav. Mne pripadá až paradoxné, že Kotlebovci a odídenci od Kotlebovcov, nie, REPUBLIKU nikto nevolil, nikto, cez parlamentné voľby ste neprešli podobne ako HLAS, že Kotlebovci a ich odídenci dajú takýto návrh zákona. Oni vlastne týmto návrhom zákona potvrdzujú, že chcú len vykrikovať. Oni nikdy nechcú vládnuť. Nieže by som to ja chcel, božechráň! Ale oni vlastne idú sami proti sebe. Veď keby oni išli na tie psychotesty, ja som skalopevne presvedčení, že títo ľudia sa do riadiacich funkcií nieže nehodia, ale to je vyložene škodná. Takže zareagujem aspoň, ja, neplánoval som ísť do rozpravy, ale počas tejto rozpravy dvoch predrečníkov som si spravil pár poznámok a skúsim takto zareagovať. Pán Suja hovoril o tom, aké problémy majú tí, ktorí sú ochrankári, neviem, odkiaľ to má, ale dobre, aké problémy majú ochrankári našich ústavných, verejných činiteľov, vládnych predstaviteľov, a že sa musia často striedať. No on vie o tom veľmi veľa, pretože robil ochrankára samotnému Mikulášovi Černákovi, bosovi mafiánskemu, takže určite vie veľmi o tom hovoriť, že komu sa ako robí ochranka. Mohol by porozprávať o tom. Bol na 4,5 roka podmienečne odsúdený za ťažké ublíženie na zdraví, v roku 1996 nastúpil do služieb Mikuláša Černáka, mafiánskeho bosa. Títo Kotlebovci a odídenci od Kotlebovcov sa obklopujú takými ľuďmi, pozrime sa na pána Ďuricu, poslanca. Neonacista, ktorý na koncertoch hajluje, odsúdený okresným súdom v roku 2018. Medvecký, obžalovaný za napadnutie Dominikánca v roku 2014, ktorý bol potom práceneschopný 30 dní. Pri skutku mali kričať: „Ty neger!“ „Rozkopte ho!“ K... čierne... „K... čierny!“ Ja tak nehovorím, takže sa zasekávam pri týchto slovách. Im to ide z úst tak akosi plynule. Tak normálne. Spadol na zem, kopali ho do hlavy a ubližovali mu stále. Alebo šoféroval opitý pán Medvecký a v marci 2015 bol právoplatne odsúdený okresným súdom. Pán Mazurek, ktorý tu kope a hovorí o nejakých, nejakom psychickom nevyrovnaní niektorých ľudí, odsúdený za výroky na adresu národnostných menšín. Keď si rozkliknete to video, ja som ho videl raz a potom už som sa k nemu nevrátil, pretože mne nabieha mráz po chrbte, keď takýto človek sedí tu s nami v pléne, ktorý na bratislavskej železničnej stanici kričal: „Je...“ – píp – „vášho Alaha!“ smerom k rodinám s deťmi, s malými deťmi, len preto, že prišli z inej krajiny. Nemá problém sa vyjadriť na sociálnej sieti pochvalne o Hitlerovi. Tvrdí, že to, čo sa učia naše deti o, o Hitlerovi, o, o tomto období, že to sú samé klamstvá, lži o 6 mil. Židoch, o mydlách z nich a podobne. Marek Kotleba dostal trest za rozširovanie extrémistických materiálov. Kotlebovci vlastne stále pracujú a používajú nacistickú symboliku. Mizík, obžalovaný z prečinu výroby extrémistických materiálov, hanobenie rasy a národa a tak ďalej a tak ďalej. Keď som si pozrel tie zoznamy, keby ste si pozreli tie zoznamy, kým všetkým sú obklopení a kto sú títo ľudia, tak tento zákon, ktorý oni predkladajú, musí vyznieť doslova absurdne, smiešne! Ale na druhej strane to smiešne nie je. Je to veľmi, veľmi zlé. Veľmi zlé, že tí ľudia zabudnú alebo tí ľudia takéto prehliadajú a je v nich len nenávisť a títo ľudia, ktorých som spomínal, a ďalší tú nenávisť viac a viac roznecujú. (Krátka pauza.) Pozerám, či som z tých poznámok svojich nič nezabudol. (Reakcia z pléna.) Pán Suja mi hovorí, že asi nie, ale tam je toho viac. Skúste si to dohľadať, skúste si to pozrieť a neuverte im. Na záver chcem povedať ešte jednu dôležitú vec. Oni sa sami odhalia. Odhalili sa napríklad tým, keď sa rozdelili a jedni na druhých nadávali. Pán Mazurek sa vyjadril na Kotlebovcov, že sú tam primáty, primitívne primáty v tej strane, v ktorej bol roky. A zrazu teraz precitol, že sú tam nejaké primáty a odišiel od nich. A jeden pán poslanec, nebudem ho korektne menovať, ktorý, ktorý je ešte stále v radoch Kotlebovcov, nám povedal, keď raz odchádzal z pléna, ja som tu väčšinou do konca, keď sa to stalo, nám povedal: „Chvalabohu, konečne sme sa toho Mazurka zbavili. Nikto ho tam nechcel.“ Takže oni majú problémy aj vnútri. To je iba zápas. A tu v pléne len kto väčšiu nenávisť rozoseje medzi vás, ľudia, a kto viac toho násilia spôsobí. Je mi to veľmi ľúto, že takýmto spôsobom fungujú, je mi to veľmi ľúto, že ukážu sa a majú kopec fanúšikov. Mrazí ma z toho, koľko oni majú fanúšikov. Ja nechcem tých ich fanúšikov, ale mi ľúto, že majú stále takú podporu, že vôbec tu sedia. Ja som presvedčený o tom, že nikdy vládnuť nebudú. Ale už to, že sú tu a rozsievajú tu nenávisť, je nebezpečné. Rozsievajú klamstvá, nenávisť a toto je ich robota. Je mi to veľmi ľúto. Ospravedlňujem sa za to, že som vás troška týmto prejavom zdržal, ale nedokázal som len tak sedieť ticho a nepovedať na to nič. Ďakujem vám za pozornosť, prajem pekný večer. (Potlesk.)